《留别西湖兼柬孔文谷万鹿园赵龙岩田豫阳童南》
明代·周诗

淹薄武林游，重轮忽四望。
兴谐谢客幽，迹类向长放。
崇岭遵逶纡，澄湖泛滉瀁。
莲刹诣诸天，香台遍昭旷。
聊因杯度慈，一遣迷津妄。
泉挹气冽清，洞历石攒障。
侧足凌层梯，迥与丹霞傍。
烟绵百雉联，<山截>两峰向。
晒越吴山巅，观涛海门上。
衰莽吊遗墟，怀往情亦怆。
攀践匪一途，灵异信多状。
景物无遁形，微尚自兹畅。
会心既以玄，感来宁弗亮。
结侣得应刘，调逸每相抗。
倾座激悬河，芳飙企予仰。
绸缪林中娱，万事等飘坱。
发咏互酬答，真赏繇郢唱。
凄其徂岁阴，曰归介征榜。
踟蹰行复留，念此意弥广。
断梗惜临流，抚膺吐深恨。

作者简介：苏州府昆山人，字以言。精医理。至京师，以诗文游公卿间，为人治病，常应手而愈。将以尚医官之，拂袖而去。至杭州，诗名甚噪，当地人士争相延致。辞归，与常熟孙艾为至交，后卒于其家。平生著作多散佚，晚年所存，有《内经解》、《虚岩山人集》。